**VAIZDO DUOMENŲ TVARKYMO KUPIŠKIO R. KŪNO KULTŪROS IR SPORTO CENTRE TAISYKLĖS**

**I SKYRIUS**

**BENDROSIOS NUOSTATOS**

1. Vaizdo duomenų tvarkymo Kupiškio r. kūno kultūros ir sporto centre taisyklių (toliau – Taisyklės) tikslas – reglamentuoti vaizdo stebėjimą Kupiškio r. kūno kultūros ir sporto centre (toliau –Centras).

2.Vaizdo stebėjimas atliekamas ir vaizdo duomenys tvarkomi vadovaujantis Lietuvos Respublikos asmens duomenų teisinės apsaugos įstatymu (toliau – ADTAĮ), Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679) ir jo įgyvendinamaisiais teisės aktais.

3. Taisyklėse vartojamos sąvokos:

3.1. **Asmens duomenys –** bet kuri informacija, susijusi su Duomenų subjektu, kurio tapatybė yra žinoma arba gali būti tiesiogiai ar netiesiogiai nustatyta.

3.2. **Duomenų tvarkytojas** – juridinis asmuo, valdžios institucija, agentūra ar kita įstaiga, kuri Duomenų valdytojo vardu diegia ir prižiūri Vaizdo stebėjimo sistemą, atlieka kitas funkcijas, numatytas šiose Taisyklėse.

3.3. **Duomenų valdytojas** –Centras, esanti adresu Lauko g. 5A, Kupiškis.

3.4. **Duomenų subjektas** – fizinis asmuo, kurio asmens duomenys yra tvarkomi Taisyklėse nurodytais tikslais.

3.5. **Priežiūros institucija** – Valstybinė duomenų apsaugos inspekcija.

3.6. **Vaizdo stebėjimas –** vaizdo duomenų, susijusių su fiziniu asmeniu, tvarkymas naudojant automatines vaizdo stebėjimo kameras.

3.7. **Vaizdo stebėjimo sistema** – vaizdo duomenų įrašymo įrenginiai ir vaizdo stebėjimo kameros.

Kitos Taisyklėse vartojamos sąvokos atitinka ADTAĮ ir Reglamente (ES) 2016/679 vartojamas sąvokas.

**II SKYRIUS**

**VAIZDO STEBĖJIMO TIKSLAS IR APIMTIS**

4. Vaizdo stebėjimo tikslas – užtikrinti nuosavybės teise ar kitu teisiniu pagrindu valdomų materialinių išteklių (toliau – turtas) apsaugą ir Centro darbuotojų bei darbuotojų, dirbančių pagal darbo sutartis (toliau – Darbuotojai), taip pat Centro lankytojų saugumą.

5. Vaizdo stebėjimas vykdomas Taisyklių priede Nr. 1 nustatytose teritorijose ir patalpose.

6. Vaizdo kameros montuojamos taip, kad vaizdo stebėjimas būtų vykdomas ne didesnėje patalpų dalyje, negu tai yra būtina. Į vaizdo kamerų stebėjimo lauką negali patekti gyvenamosios patalpos ir/arba jai priklausanti privati teritorija arba įėjimas į ją, taip pat patalpos ar teritorija, kurioje Duomenų subjektas tikisi absoliučios duomenų apsaugos, pavyzdžiui, persirengimo, poilsio, dušo, tualeto kambariai.

7. Vaizdo stebėjimo duomenys negali būti naudojami kitiems tikslams, nesusijusiems su Taisyklių 4 punkte apibrėžtu tikslu.

**III SKYRIUS**

**DUOMENŲ VALDYTOJO IR TVARKYTOJO FUNKCIJOS, TEISĖS IR PAREIGOS**

8. Duomenų valdytojas turi šias teises:

8.1. rengti ir priimti vidinius teisės aktus, reglamentuojančius Vaizdo stebėjimą;

8.2. priimti sprendimus dėl vaizdo duomenų teikimo Duomenų subjektams ir (ar) tretiesiems asmenims;

8.3. paskirti už vaizdo duomenų apsaugą atsakingą asmenį ar padalinį;

8.4. paskirti Darbuotoją, atsakingą už vaizdo stebėjimo sistemos techninę priežiūrą ir vaizdo duomenų kontrolę.

9. Duomenų valdytojas turi šias pareigas:

9.1. užtikrinti Reglamente (ES) 2016/679 ir kituose teisės aktuose, reglamentuojančiose Asmens duomenų tvarkymą, nustatytų Asmens duomenų tvarkymo reikalavimų laikymąsi;

9.2. įgyvendinti Duomenų subjekto teises Reglamento (ES) 2016/679 ir Taisyklių nustatyta tvarka;

9.3. užtikrinti Asmens duomenų saugumą įgyvendinant tinkamas organizacines ir technines Asmens duomenų saugumo priemones;

9.4. parinkti tik tokį Duomenų tvarkytoją, kuris garantuotų reikiamas technines ir organizacines asmens duomenų apsaugos priemones ir užtikrintų, kad tokių priemonių būtų laikomasi bei sudaryti sutartis su Duomenų tvarkytojais. Duoti Duomenų tvarkytojui nurodymus dėl vaizdo duomenų tvarkymo. Žinoti apie ketinamas sudaryti sutartis su Duomenų tvarkytoju bei duoti išankstinius rašytinius sutikimus dėl jų paskyrimo;

9.5. užtikrinti Duomenų subjektų informavimą apie tai, kad Centro teritorijoje yra vykdomas Vaizdo stebėjimas.

10. Duomenų valdytojas atlieka šias funkcijas:

10.1. nustato Vaizdo stebėjimo tikslą ir apimtį;

10.2. organizuoja Vaizdo stebėjimo sistemos diegimo darbus;

10.3. informuoja Duomenų subjektus apie tai, kad Centro teritorijoje yra vykdomas vaizdo stebėjimas;

10.4. prireikus teikia Duomenų subjektams vaizdo duomenų išrašus;

10.5. analizuoja technologines, metodologines ir organizacines vaizdo duomenų tvarkymo problemas ir priima sprendimus, reikalingus tinkamam Vaizdo stebėjimui užtikrinti;

10.6. teikia metodinę pagalbą Darbuotojams vaizdo duomenų tvarkymo klausimais;

10.7. vykdo kitas funkcijas, reikalingas įgyvendinti Taisyklių 8–9 punktuose nurodytas duomenų valdytojo teises ir pareigas.

11. Duomenų tvarkytojas turi šias teises:

11.1. reikalauti iš asmenų, kuriems suteikta Vaizdo stebėjimo technikos ir Asmens duomenų prieiga, kad būtų laikomasi Taisyklių nustatytų duomenų saugos reikalavimų ir kitų Asmens duomenų saugą reglamentuojančių teisės aktų reikalavimų;

11.2. teikti duomenų valdytojui pasiūlymus dėl duomenų tvarkymo techninių ir programinių priemonių gerinimo;

12. Duomenų tvarkytojas turi šias pareigas:

12.1. užtikrinti, kad Vaizdo stebėjimo įrangos ir Asmens duomenų prieiga būtų suteikta tik Taisyklėse nustatyta tvarką įgaliotiems asmenims;

12.2. užtikrinti, kad Asmens duomenys būtų tvarkomi vadovaujantis Reglamentu (ES) 216/679 ir kitais Asmens duomenų apsaugą reglamentuojančiais teisės aktais;

12.3. užtikrinti, kad stebimo vaizdo apimtis nebūtų didesnė, nei nustatyta Taisyklėse;

12.4. užtikrinti, kad Duomenų subjektams pateikti duomenys atitiktų Duomenų tvarkytojo tvarkomus duomenis;

12.5. apsaugoti vaizdo duomenis nuo atsitiktinio ar neteisėto sunaikinimo, pakeitimo ar atskleidimo.

13. Duomenų tvarkytojas atlieka šias funkcijas:

13.1. koordinuoja vaizdo įrašymo veiksmus;

13.2. įgyvendina būtinas technines duomenų saugumo priemones, kurios nustatomos, atsižvelgiant į pavojus, kurie kyla dėl duomenų tvarkymo, įskaitant ir priemones skirtas užtikrinti, kad vaizdo duomenys būtų pasiekiami tik iš Centro vidinio kompiuterių tinklo;

13.3. užtikrina, kad vaizdo duomenų prieigos teisės būtų suteiktos tik duomenų valdytojo įgaliotiems asmenims.

**IV SKYRIUS**

**DUOMENŲ APSAUGOS PAREIGŪNO FUNKCIJOS**

14. Duomenų apsaugos pareigūno funkcijos:

14.1. informuoja duomenų valdytoją ir duomenų tvarkytoją apie Reglamente (ES) 2016/679 ir kituose teisės aktuose įtvirtintas jų prievoles tvarkant vaizdo stebėjimo duomenis;

14.2. konsultuoja duomenų tvarkytoją ir duomenų valdytoją asmens duomenų apsaugos, vykdant ir tvarkant vaizdo stebėjimo duomenis, klausimais;

14.3. atlieka kontaktinio asmens funkcijas Priežiūros institucijai kreipiantis su vaizdo stebėjimo duomenų tvarkymu susijusiais klausimais;

14.4. užtikrina informacijos, susijusios su vaizdo stebėjimo duomenų tvarkymu slaptumą ir konfidencialumą;

14.5. įvykus vaizdo stebėjimo duomenų saugumo pažeidimui ar kitam incidentui, nedelsiant įvertina pažeidimo laipsnį, žalą, padarinius, pasiūlo Duomenų valdytojui sprendimus dėl priemonių, reikiamų vaizdo duomenų apsaugos pažeidimui ir jo padariniams pašalinti, taip pat esant ar kylant atitinkamai pareigai, apie pažeidimą praneša Priežiūros institucijai.

**V SKYRIUS**

**TECHNINĖS IR ORGANIZACINĖS ASMENS DUOMENŲ SAUGUMO PRIEMONĖS**

15. Siekiant užtikrinti vaizdo duomenų saugumą įgyvendinamos šios organizacinės ir techninės Asmens duomenų saugumo priemonės:

16. Prieigos teisių ir įgaliojimų tvarkyti vaizdo duomenis suteikimo, naikinimo ir keitimo tvarka:

16.1. užtikrinama prieigos prie Vaizdo įrangos ir vaizdo duomenų apsauga, valdymas ir kontrolė;

16.2. prieiga prie Vaizdo įrangos ir vaizdo duomenų asmenims suteikiama tik pasirašytinai įsipareigojus saugoti asmens duomenis (toliau – įsipareigojimas):

16.2.1. Centro Darbuotojai privalo pasirašyti Taisyklių priede Nr. 3 nustatytos formos konfidencialumo įsipareigojimą;

16.2.2. Duomenų tvarkytojo – Vaizdo įrangos priežiūros paslaugų teikėjo darbuotojai, atliekantys paslaugų sutartyje numatytas paslaugas privalo pasirašyti įpareigojimą saugoti asmens duomenų paslaptį;

16.3. prieiga prie vaizdo duomenų gali būti suteikta tik tam Centro Darbuotojui, kuriam asmens duomenys yra reikalingi jam priskirtoms funkcijoms vykdyti;

16.4. su vaizdo duomenimis galima atlikti tik tuos veiksmus, kuriems atlikti Duomenų tvarkytojui yra suteiktos teisės;

16.5. prieigos prie vaizdo duomenų slaptažodžiai suteikiami, keičiami ir saugomi užtikrinant jų konfidencialumą, jie turi būti unikalūs, sudaryti iš ne mažiau kaip 8 simbolių, nenaudojant asmeninio pobūdžio informacijos ir keičiami ne rečiau kaip kartą per du mėnesius;

16.6. užtikrinama vaizdo duomenų apsauga nuo neteisėto prisijungimo prie vidinio kompiuterinio tinklo elektroninių ryšių priemonėmis – prieiga prie vidinio kompiuterių tinklo apsaugota ugniasiene;

16.7. užtikrinamas Vaizdo įrangos, kurioje saugomi vaizdo duomenys, fizinis saugumas – ribojama ir kontroliuojama neturinčių įgaliojimų tvarkyti vaizdo duomenis asmenų prieiga prie Vaizdo įrangos;

16.8. užtikrinama Vaizdo įrangos apsauga nuo kenksmingos programinės įrangos – įdiegtos ir nuolatos atnaujinamos vidinio tinklo ir antivirusinės apsaugos priemonės.

17. Prieigos teisių ir įgaliojimų tvarkyti vaizdo duomenis suteikimo, naikinimo ir keitimo tvarka:

17.1. prieigos teisės prie Vaizdo įrangos ir įgaliojimai tvarkyti vaizdo duomenis suteikiami, naikinami ir keičiami kultūros ministro įsakymu;

17.2. dėl prieigos prie vaizdo duomenų suteikimo ar naikinimo kreipiasi Centro Darbuotojo tiesioginis vadovas;

17.3. už įsakymo dėl prieigos prie vaizdo duomenų suteikimo ar naikinimo vykdymą atsakingas kultūros ministro įsakymu paskirtas duomenų tvarkytojas;

17.4. prieigos teisės prie vaizdo duomenų naikinamos pasibaigus duomenų valdytojo ir jo darbuotojo darbo santykiams, pasikeitus darbuotojo funkcijoms, kurioms vykdyti prieiga prie vaizdo duomenų nereikalinga.

18. Vaizdo stebėjimo metu surinkti asmens duomenys (vaizdo duomenys) saugomi 3 mėn. nuo jų užfiksavimo momento, po to automatiniu būdu sunaikinami, išskyrus atvejus, kai esama pagrindo manyti, kad yra užfiksuotas nusižengimas, darbo drausmės pažeidimas, daroma nusikalstama veika ar kiti neteisėti veiksmai (iki atitinkamo tyrimo ir (ar) bylos nagrinėjimo pabaigos).

19. Vaizdo duomenys duomenų valdytojo gali būti pateikti ikiteisminio tyrimo įstaigai, prokurorui ar teismui dėl jų žinioje esančių administracinių, civilinių, baudžiamųjų bylų, kaip įrodymai ar kitais įstatymų nustatytais atvejais.

**VI SKYRIUS**

**VAIZDO DUOMENŲ SAUGUMO PAŽEIDIMŲ VALDYMO IR REAGAVIMO Į ŠIUOS PAŽEIDIMUS TVARKA**

20. Duomenų valdytojo ar Duomenų tvarkytojo darbuotojai, turintys prieigos teisę prie vaizdo duomenų, pastebėję vaizdo duomenų saugumo pažeidimus (veiksmus ar neveikimą, galinčius sukelti ar sukeliančius grėsmę vaizdo duomenų saugumui) nedelsdami turi informuoti duomenų apsaugos pareigūną.

21. Įvertinus vaizdo duomenų apsaugos pažeidimo rizikos veiksnius, pažeidimo poveikio laipsnį, žalą ir padarinius, kiekvienu konkrečiu atveju duomenų apsaugos pareigūnas pasiūlo Duomenų valdytojui sprendimą dėl priemonių, reikiamų vaizdo duomenų apsaugos pažeidimui ir jo padariniams pašalinti.

22. Esant Reglamente (ES) 2016/679 nurodytoms aplinkybėms, Duomenų apsaugos pareigūnas apie įvykusį vaizdo duomenų saugumo pažeidimą nedelsiant praneša Duomenų subjektui ir (arba) Priežiūros institucijai.

**VII SKYRIUS**

**DUOMENŲ SUBJEKTO TEISĖS IR JŲ ĮGYVENDINIMO TVARKA**

23. Duomenų subjektas turi šias teises:

23.1. žinoti apie Asmens duomenų tvarkymą;

23.2. susipažinti su savo Asmens duomenimis ir jų tvarkymu;

23.3. nesutikti, kad būtų tvarkomi jo Asmens duomenys;

23.4. reikalauti ištrinti Asmens duomenis, jei tvarkomi pertekliniai Asmens duomenys ar yra kitas Reglamente (ES) 2016/679 nustatytas pagrindas;

23.5. reikalauti apriboti duomenų tvarkymą, jei yra Reglamente (ES) 2016/679 nustatytas pagrindas.

24. Duomenų subjekto teisė žinoti apie savo Asmens duomenų tvarkymą įgyvendinama taip:

24.1. iškabinant informacines lenteles prieš patenkant į patalpą ar teritoriją, kurioje vykdomas vaizdo stebėjimas;

24.2. informacinėje lentelėje nurodant, kad yra vykdomas vaizdo stebėjimas, Centro pavadinimas ir kodas, kontaktinė informacija (telefono ryšio numeris), taip pat nuoroda kur galima gauti daugiau informacijos pagal Reglamento (ES) 2016/679 14 straipsnį.

25. Duomenų subjekto teisė susipažinti su savo vaizdo duomenimis įgyvendinama šia tvarka:

25.1. Duomenų subjektas, pateikęs Centrui asmens tapatybę patvirtinantį dokumentą arba teisės aktų nustatyta tvarka ar elektroninių ryšių priemonėmis, kurios leidžia tinkamai identifikuoti asmenį, patvirtinęs savo asmens tapatybę, turi teisę gauti informaciją, iš kokių šaltinių ir kokie jo Asmens duomenys surinkti, kokiu tikslu jie tvarkomi, kokiems duomenų gavėjams teikiami ar buvo teikti.

Jei prašymą Duomenų subjektas siunčia paštu ar per pasiuntinį, prie prašymo turi būti pridėta notaro patvirtinta Duomenų subjekto asmens tapatybę patvirtinančio dokumento kopija. Kai dėl informacijos apie asmenį kreipiasi jo atstovas, jis turi pateikti atstovavimą patvirtinantį dokumentą ir savo asmens tapatybę patvirtinantį dokumentą.

Jeigu Duomenų subjekto teisė susipažinti su savo vaizdo duomenimis negali būti įgyvendinta per Duomenų subjekto atstovą nepateikus Duomenų subjekto asmens tapatybę patvirtinančio dokumento ar jo patvirtintos kopijos, Duomenų subjekto atstovas apie tai turi būti informuojamas ne vėliau kaip per 30 kalendorinių dienų nuo kreipimosi dienos. Jei Duomenų subjekto atstovo prašymas pateiktas raštu, duomenų valdytojas atsakymą jam turi pateikti taip pat raštu, nebent Duomenų subjektas pageidauja atsakymą gauti kita forma;

25.2. gavus Duomenų subjekto paklausimą dėl jo Asmens duomenų tvarkymo ir patikrinus duomenų subjekto tapatybę, Duomenų subjektui suteikiama informacija, ar su juo susiję Asmens duomenys yra tvarkomi;

25.3. gavus Duomenų subjekto prašymą susipažinti su vaizdo duomenimis, duomenų apsaugos pareigūnas įvertina ir per 5 darbo dienas priima sprendimą leisti ar neleisti susipažinti su vaizdo duomenimis. Duomenų subjektas ne vėliau kitą darbo dieną elektroniniu paštu ar registruotu laišku informuojamas apie priimtą sprendimą. Informuojant asmenį apie priimtą sprendimą nurodoma data ir laikas, kada asmuo gali atvykti į Centrą susipažinti su vaizdo duomenimis. Duomenų subjektui leidžiama susipažinti su vaizdo duomenimis ne vėliau kaip per 30 kalendorinių dienų nuo kreipimosi dienos;

25.4. įgyvendinant Duomenų subjekto teisę susipažinti su savo vaizdo duomenimis užtikrinama trečiųjų asmenų teisė į privatų gyvenimą, t. y. Duomenų subjektui susipažįstant su vaizdo įrašu, jeigu vaizdo įraše matomi kiti asmenys, kurių tapatybė gali būti nustatyta, ar kita informacija, kuri gali pažeisti trečiųjų asmenų privatumą, šie vaizdai turi būti retušuoti ar kitais būdais panaikinta galimybė identifikuoti trečiuosius asmenis.

26. Duomenų subjekto teisė nesutikti su vaizdo duomenų tvarkymu įgyvendinama šia tvarka:

26.1. Duomenų subjektas turi teisę dėl su jo konkrečiu atveju susijusių priežasčių bet kuriuo metu nesutikti, kad su juo susiję asmens duomenys būtų tvarkomi. Duomenų valdytojas nebetvarko asmens duomenų, išskyrus atvejus, kai duomenys tvarkomi dėl įtikinamų teisėtų priežasčių, kurios yra viršesnės už duomenų subjekto interesus, teises ir laisves, arba siekiant pareikšti, vykdyti ar apginti teisinius reikalavimus;

26.2. Duomenų subjekto teisė nesutikti su vaizdo duomenų teikimu įgyvendinama prieš atliekant vaizdo duomenų tvarkymo veiksmus Taisyklių 26.1 papunktyje nurodytais pagrindais, Duomenų subjektą raštu informuojant: apie ketinamą atlikti vaizdo duomenų tvarkymo veiksmą (teikimą, naudojimą ir pan.); nurodant, jog Duomenų subjektas turi teisę nesutikti su tokiu duomenų tvarkymu; paaiškinant, kad teisiškai pagrįstas nesutikimas turi būti išreiškiamas pateikiant rašytinį pranešimą, kuris duomenų valdytojui gali būti pateikiamas asmeniškai, paštu ar elektroninių ryšių priemonėmis; nustatant protingą terminą, per kurį Duomenų subjektas turi teisę išreikšti savo valią;

26.3. jeigu Duomenų subjektas per nustatytą terminą išreiškia teisiškai pagrįstą nesutikimą, Duomenų valdytojas neatlieka vaizdo duomenų tvarkymo veiksmų ir Duomenų subjekto prašymu praneša jam apie jo Asmens duomenų tvarkymo veiksmų nutraukimą ar atsisakymą nutraukti duomenų tvarkymo veiksmus nurodant atsisakymo motyvus.

27. Centras turi teisę motyvuotai atsisakyti įgyvendinti duomenų subjekto teises esant Reglamento (ES) 2016/679 23 straipsnyje numatytoms aplinkybėms.

**VIII SKYRIUS**

**BAIGIAMOSIOS NUOSTATOS**

28. Darbuotojai, kurie yra įgalioti tvarkyti vaizdo duomenis arba eidami savo pareigas juos sužino, ir kiti asmenys, įgalioti tvarkyti vaizdo duomenis, privalo laikytis šių Taisyklių, pagrindinių Asmens duomenų tvarkymo reikalavimų bei konfidencialumo ir saugumo reikalavimų, įtvirtintų ADTAĮ, Reglamente (ES) 2016/679 ir šiose Taisyklėse. Darbuotojai ir kiti asmenys, įgalioti tvarkyti vaizdo duomenis, pažeidę Taisykles, Reglamentą (ES) 2016/679 ir (ar) ADTAĮ atsako teisės aktų nustatyta tvarka.

29. Darbuotojai ir kiti asmenys, tvarkantys vaizdo duomenis, su Taisyklėmis supažindinami pasirašytinai.

\_\_\_\_\_\_\_\_\_\_\_\_\_

Vaizdo duomenų tvarkymo Kupiškio r.

kūno kultūros ir sporto centre taisyklių

1 priedas

**Kupiškio r. kūno kultūros ir sporto centre VYKDOMO VAIZDO STEBĖJIMO STACIONARIA VAIZDO ĮRANGA TERITORIJŲ IR patalpų, NUSTATANT VAIZDO DUOMENŲ SAUGOJIMO TERMINUS, SĄRAŠAS**

|  |  |  |  |  |
| --- | --- | --- | --- | --- |
| **Eil.**  **Nr.** | **Vaizdo stebėjimo vietos adresas** | **Vaizdo**  **kamerų**  **skaičius** | **Stebimos teritorijos ir patalpos** | **Vaizdo duomenų saugojimo terminai** |
| 1. | Lauko g.5A, Kupiškis | 1 | 1. Pagrindinio įėjimo į stadioną išorinė ir vidinė zonos (dešinė ir kairė pusės).  2. Pastato sienos iš įėjimo pusės, Centro transporto stovėjimo zona (dešinė ir kairė pusės);  3. Lauko gatvės (dešinė ir kairė pusės) dalies zona. | 3 mėn. |
| 2. | Lauko g.5A, Kupiškis | 1 | 1. Krepšinio aikštelė ir tribūnos ( kairė ir dešinė pusės).  2. Kairioji stadiono zona. | 3 mėn. |
| 3. | Lauko g.5A, Kupiškis | 1 | 1. Teniso kortai.  2. Futbolo aikštė. | 3 mėn. |
| 4. | Lauko g.5A, Kupiškis | 1 | 1. Centro pastato pagrindinis įėjimas, vidinis tambūras, laiptai į antrą aukštą. | 3 mėn. |
| 5. | Lauko g.5A, Kupiškis | 1 | 1. 1. Stadiono dešinioji pusė. 2. 2. Tribūnos, įvažiavimo į Centro garažą vartai. | 3 mėn. |

\_\_\_\_\_\_\_\_\_\_\_\_\_\_\_\_\_\_

Vaizdo duomenų tvarkymo Kupiškio r. kūno kultūros ir sporto centre taisyklių

2 priedas

**(Pasižadėjimo saugoti duomenų paslaptį formos pavyzdys)**

**KUPIŠKIO R. KŪNO KULTŪROS IR SPORTO CENTRAS**

|  |
| --- |
| (skyriaus pavadinimas, pareigos, vardas, pavardė) |

**PasižadėjimAS saugoti ASMENS duomenų paslaptį**

|  |
| --- |
|  |
| (data) |
| (vieta) |

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ,

(vardas, pavardė)

**suprantu,** kad:

-savo darbe tvarkysiu vaizdo duomenis (toliau – asmens duomenys), kurie negali būti atskleisti ar perduoti neįgaliotiems asmenims ar institucijoms;

- draudžiama perduoti neįgaliotiems asmenims slaptažodžius ir kitus duomenis, leidžiančius programinėmis ir techninėmis priemonėmis ar kitaip sudaryti sąlygas susipažinti su Kupiškio r. kūno kultūros ir sporto centro (toliau –Centras) tvarkomais asmens duomenimis;

- netinkamas asmens duomenų tvarkymas gali užtraukti atsakomybę pagal Lietuvos Respublikos įstatymus;

**įsipareigoju:**

- saugoti asmens duomenų paslaptį;

- tvarkyti asmens duomenis vadovaudamasis Lietuvos Respublikos įstatymais ir kitais teisės aktais, reglamentuojančiais funkcijas, kurias vykdant man bus patikėtas asmens duomenų tvarkymas apibrėžtais ir teisėtais tikslais;

- neatskleisti, neperduoti ir nesudaryti sąlygų jokiomis priemonėmis susipažinti su tvarkoma informacija nė vienam asmeniui, kuris nėra įgaliotas naudotis šia informacija, tiek įstaigos viduje, tiek už jos ribų;

- pranešti duomenų apsaugos pareigūnui ir (ar) už duomenų saugą atsakingiems asmenims apie bet kokią įtartiną situaciją, kuri gali kelti grėsmę asmens duomenų saugumui;

- siekdamas (-a) užkirsti kelią atsitiktiniam ar neteisėtam asmens duomenų sunaikinimui, pakeitimui, atskleidimui, taip pat bet kokiam kitam neteisėtam tvarkymui, saugoti duomenų rinkmenas tinkamai ir saugiai;

**žinau,** kad:

- vykdydamas (-a) savo funkcijas, tvarkysiu asmens duomenis Centro nustatytu tikslu – užtikrinti nuosavybės teise ar kitu teisiniu pagrindu valdomų materialinių išteklių apsaugą ir Centro darbuotojų bei darbuotojų, dirbančių pagal darbo sutartis saugumą.

- už šio įsipareigojimo nesilaikymą ir Reglamento (ES) 216/679 bei Lietuvos Respublikos asmens duomenų teisinės apsaugos įstatymo pažeidimą turėsiu atsakyti pagal galiojančius Lietuvos Respublikos įstatymus;

- asmens duomenų tvarkymas nesilaikant Reglamento (ES) 216/679, Lietuvos Respublikos asmens duomenų teisinės apsaugos įstatymo ir duomenų subjekto teisių, nustatytų Reglamente (ES) 216/679, užtraukia teisės aktuose nustatytą atsakomybę;

- šis įsipareigojimas galios visą mano darbo laiką Centre.

|  |  |  |
| --- | --- | --- |
| (vardas, pavardė) |  | (parašas) |

Vaizdo duomenų tvarkymo Kupiškio r.

kūno kultūros ir sporto centre taisyklių

3 priedas

**(Konfidencialumo pasižadėjimo formos pavyzdys)**

**KUPIŠKIO R. KŪNO KULTŪROS IR SPORTO CENTRAS**

|  |
| --- |
| (skyriaus pavadinimas, pareigos, vardas, pavardė) |

**KONFIDENCIALUMO PASIŽADĖJIMAS**

|  |
| --- |
|  |
| (data) |
| (vieta) |

20 - - Nr.

Kupiškis

1. Suprantu, kad:

1.1. savo darbe tvarkysiu asmens duomenis, kurie negali būti atskleisti ar perduoti neįgaliotiesiems asmenims ar institucijoms;

1.2. draudžiama perduoti neįgaliotiesiems asmenims slaptažodžius ir (ar) kitą informaciją, leidžiančią programinėmis ir techninėmis priemonėmis sužinoti asmens duomenis ar kitaip sudaryti sąlygas susipažinti su asmens duomenimis;

1.3. netinkamas duomenų tvarkymas gali užtraukti atsakomybę pagal Lietuvos Respublikos administracinių nusižengimų kodeksą ir kitus teisės aktus.

2. Įsipareigoju:

2.1. saugoti asmens duomenų ir viešai neskelbtinos bei konfidencialios informacijos paslaptį;

2.2. tvarkyti asmens duomenis, vadovaudamasis Reglamentu (ES) 2016/679, Lietuvos Respublikos asmens duomenų teisinės apsaugos įstatymu ir kitais teisės aktais;

2.3. neatskleisti, neperduoti ir nesudaryti sąlygų įvairiomis priemonėmis susipažinti su tvarkoma arba gauta informacija nė vienam asmeniui, kuris nėra įgaliotas naudotis šia informacija tiek Centro viduje, tiek už jos ribų;

2.4. pranešti Duomenų apsaugos pareigūnui ir (ar) už duomenų saugą atsakingiems asmenims apie bet kokią įtartiną situaciją, kuri gali kelti grėsmę vaizdo duomenų saugai.

3. Žinau, kad:

3.1. už šio pasižadėjimo reikalavimų nesilaikymą bei už Lietuvos Respublikos asmens duomenų teisinės apsaugos įstatymo, Lietuvos Respublikos valstybės informacinių išteklių valdymo įstatymo, Lietuvos Respublikos valstybės tarnybos įstatymo, Lietuvos Respublikos darbo kodekso ir kitų Lietuvos Respublikos teisės aktų pažeidimus turėsiu atsakyti pagal galiojančius Lietuvos Respublikos teisės aktus;

3.3. duomenų valdytojas ar duomenų tvarkytojas atlygina asmeniui padarytą žalą ir išreikalauja sumokėtą sumą iš asmens duomenis tvarkančio darbuotojo, dėl kurio kaltės buvo padaryta ši žala, pagal Lietuvos Respublikos valstybės tarnybos įstatymo 33 straipsnio nuostatas;

3.4. šis pasižadėjimas galios visą tarnybos (darbo) laiką Ministerijoje.

4. Patvirtinu, kad susipažinau ir supratau Vaizdo duomenų tvarkymo Lietuvos Respublikos kultūros ministerijoje taisyklių keliamus reikalavimus.

Darbuotojas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

(Pareigų pavadinimas) (Parašas) (Vardas ir pavardė)